b'\n_START_ARTICLE_\nHermann Hesse\n_START_SECTION_\nP\xc3\xa4ritolu\n_START_PARAGRAPH_\nHesse vanemad olid misjon\xc3\xa4rid Indias. Tema isa Johannes Hesse oli baltisakslane, kes s\xc3\xbcndis Paides ja kasvas Eestis 11 aastat. Seet\xc3\xb5ttu sai Hermann s\xc3\xbcndides nii Saksamaa kui ka Venemaa kodakondsuse. Hesse s\xc3\xb5nul oli tema isapoolsetel baltisaksa juurtel v\xc3\xa4ga oluline osa tema enda identiteedi v\xc3\xa4ljakujunemisel._NEWLINE_Isapoolne vanaisa Carl Hermann Hesse oli l\xc3\xb5petanud Tartu \xc3\xbclikooli ja t\xc3\xb6\xc3\xb6tanud Paides kreisiarstina, onu Benjamin Hermann Karl Hesse oli R\xc3\xb5ngu Mihkli koguduse, Tallinna Toomkoguduse ja Tallinna Oleviste koguduse pastor ning Tallinna Linnamisjoni asutaja. Ema Marie Gundert oli W\xc3\xbcrttembergi indoloogi t\xc3\xbctar.\n_START_SECTION_\nElulugu\n_START_PARAGRAPH_\nHermann Hesse s\xc3\xbcndis Calwi linnas W\xc3\xbcrttembergis Saksamaal misjon\xc3\xa4ri perekonnas. _NEWLINE_Tal oli 5 \xc3\xb5de-venda, kellest kaks surid juba imikueas. _NEWLINE_Hesse kasvas \xc3\xbcles \xc5\xa0vaabimaa pietistide perekonnas, milles kehtis p\xc3\xb5him\xc3\xb5te koondada usklikke v\xc3\xa4ikestesse m\xc3\xb5ttegruppidesse. _NEWLINE_1890. aastast \xc3\xb5ppis Hesse G\xc3\xb6ppingeni ladina koolis, mille l\xc3\xb5petamise (Landexamen) j\xc3\xa4rel sai ta \xc3\xb5iguse \xc3\xb5ppida tasuta evangeelses seminaris. Aastal 1891 p\xc3\xb5genes ta evangeelsest seminarist. Hiljem vahetas ta sageli t\xc3\xb6\xc3\xb6kohti (raamatukaupluse \xc3\xb5pipoiss, mehaaniku \xc3\xb5pipoiss, antiigikaupmees jne). 1904. aastal p\xc3\xbchendas ta end kirjandusele Gaienhofeni k\xc3\xbclas (praegu asub seal \xc3\xbcks paljudest Hessele p\xc3\xbchendatud muuseumidest)._NEWLINE_Aastal 1905 abiellus Hesse Maria Bernoulliga, neil s\xc3\xbcndis kolm poega. Aastatel 1910\xe2\x80\x931912 reisis ta palju: Austriasse, Itaaliasse, \xc5\xa0veitsi ja Indiasse. Aastal 1911, p\xc3\xa4rast reisi Indiasse, asus ta koos perega elama Berni. Alates 1919. aastast elas Hermann Hesse peamiselt Montagnolas Tessini kantonis. Neli aastat hiljem sai temast \xc5\xa0veitsi kodanik. M\xc3\xb5ni aeg p\xc3\xa4rast seda lahutas ta end abikaasast, 1924. aastal abiellus Ruth Wengeriga, hiljem kunstiajaloolase Ninon Dobliniga. Hesse elas Montagnolas surmani 9. augustil 1962.\n_START_SECTION_\nLooming\n_START_PARAGRAPH_\nKirjanduslikku tegevust alustas luulega ja impressionistliku proosaga. Varasemas loomingus huvitus ta peamiselt inimese eneseleidmisest (nt "Peter Camezind"). Hesse oli luuletaja, jutustaja, esseist (n\xc3\xa4iteks esseed Novalisest, Goethest, H\xc3\xb6lderlinist), kriitik ja maalikunstnik, aga ta huvitus ka muusikast.'